ЗАЦВЕРДЖАНА

Пастанова

Міністэрства адукацыі

Рэспублікі Беларусь

15.06.2020 № 130

Вучэбная праграма факультатыўных заняткаў

«Незвычайнае літаратуразнаўства:

вывучэнне твора ў яго родавай і жанравай спецыфіцы»

для VІІІ класа ўстаноў адукацыі, якія рэалізуюць адукацыйныя праграмы агульнай сярэдняй адукацыі

Глава 1

Агульныя палажэнні

1. Сапраўдная вучэбная праграма факультатыўных заняткаў (далей – вучэбная праграма) прызначана для VІІІ класа ўстаноў адукацыі, якія рэалізуюць адукацыйныя праграмы агульнай сярэдняй адукацыі.

2. Вучэбная праграма разлічана на 35 гадзін (1 гадзіна на тыдзень).

3. Мэта – паглыбіць веды вучняў пра родава-жанравую спецыфіку мастацкіх твораў, садзейнічаць развіццю творчых здольнасцей падлеткаў.

4. Задачы:

прывіваць цікавасць да мастацкай літаратуры;

узбагачаць веды вучняў пра эпічныя, лірычныя, ліра-эпічныя, драматычныя жанры, іх спецыфіку, сродкі стварэння характару, асаблівасці мовы і кампазіцыі, заканамернасці пабудовы сюжэта, вобразна-выяўленчыя сродкі;

стымуляваць уласную культуратворчую дзейнасць вучняў;

развіваць у вучняў здольнасць да аб’ектыўнай крытычнай ацэнкі (у тым ліку і самаацэнкі) вынікаў літаратурнай творчасці.

5. Рэкамендаваныя метады і прыёмы навучання і выхавання: тэарэтычныя і практычныя заняткі, розныя віды чытання твораў, разнастайныя творчыя работы па літаратуры: адказы на праблемныя пытанні і выкананне творчых заданняў (замалёўка, паведамленне, сачыненне-мініяцюра з элементамі апісання і разважання, характарыстыка героя або параўнальная характарыстыка, міні-даследаванне, завочная экскурсія, літаратурная гульня і інш.) і інш.

Мэтазгодна спалучаць франтальныя, групавыя, парныя і індывідуальныя формы навучання і выхавання, выкарыстоўваць такія віды заняткаў, як урок-даследаванне, урок-практыкум, урок-экскурсія, урок-гульня, інтэграваны ўрок і інш. Выбар форм і метадаў навучання і выхавання вызначаецца настаўнікам самастойна на аснове мэт і задач вывучэння пэўнай тэмы з улікам узроставых і індывідуальных асаблівасцей вучняў.

6. Вучні, якія асвоілі змест прапанаванай вучэбнай праграмы, павінны:

6.1. ведаць:

прынцыповае адрозненне родаў літаратуры (эпічнага, лірычнага, ліра-эпічнага, драматычнага), іх асноўных жанраў у фальклоры і літаратуры, мастацкія асаблівасці, сродкі адлюстравання жыцця і спосабы паказу чалавека ў творах гэтых жанраў;

багацце і асаблівасці моўна-выяўленчых сродкаў мастацкай выразнасці ў розных літаратурных творах;

спецыфіку літаратурнай творчасці, багацце творчых індывідуальнасцей у беларускай літаратуры;

тыпалагічныя жанравыя сыходжанні ў розных відах мастацтва;

6.2. умець:

аналізаваць літаратурны твор з улікам яго родава-жанравай спецыфікі;

асэнсоўваць свае ўражанні, эмоцыі, пачуцці і апісваць іх;

узнаўляць мастацкія карціны і вобразы;

устанаўліваць прычынна-выніковую сувязь паміж падзеямі і ўчынкамі герояў, характарызаваць і параўноўваць герояў аднаго ці некалькіх твораў;

актыўна карыстацца вобразна-выяўленчымі сродкамі мовы, аб’ектыўна ацэньваць уласнае выкананне;

інсцэніраваць п’есу, прадумваючы рэплікі, рэмаркі, дэкарацыі, касцюмы, музычнае суправаджэнне і інш.

ацэньваць літаратурны твор і творы іншых відаў мастацтва, усведамляючы іх спецыфіку і разумеючы творчую манеру аўтараў.

Глава 2

Змест вучэбнага матэрыялу

Уступныя заняткі (1 гадзіна)

Мэты і задачы, змест факультатыўных заняткаў.

Хто такі пісьменнік? (2 гадзіны)

Творчая індывідуальнасць – асоба аўтара ў працэсе мастацкага перастварэння свету, яе своеасаблівае бачанне жыцця, адлюстраванае ў змесце і форме твора. Талент. Матывы звароту да літаратурнай творчасці. Натхненне. Уплыў асабістай біяграфіі на творчы лёс мастака і эвалюцыя творчай індывідуальнасці. Тыпізацыя суб’ектыўнага вопыту ў творы.

Пісьменнікі: празаікі, паэты, драматургі, сатырыкі і гумарысты. Звесткі з аўтабіяграфій пісьменнікаў («Як я стаў пісьменнікам»). Багацце творчых індывідуальнасцей у беларускай літаратуры (на прыкладзе раней вывучаных твораў). Вершы «Каб пісаліся вершы…» С. Грахоўскага, «Натхненне» А. Салтука.

Творчая сустрэча-дыялог з пісьменнікам-земляком (ці прадстаўленне настаўнікам аднаго з сучасных дзіцячых пісьменнікаў) (1 гадзіна)

Што такое твор? (1 гадзіна)

Мастацкі твор як адзінства формы і зместу. Тэма, ідэя. Аўтарская ўстаноўка. Будова літаратурнага твора. Фабула. Сюжэт. Кампазіцыя. Вусныя паведамленні вучняў «Твор, які мяне асабліва ўразіў» (на прыкладзе раней вывучанага).

Агульнае ўяўленне пра роды літаратуры (4 гадзіны)

Сінкрэтызм старажытнага мастацтва (слова, музыка, танец). Проза і паэзія. Гісторыя ўзнікнення розных родаў і жанраў літаратуры (ад паведамлення пра падзею да перадачы асабістых перажыванняў). Роды і жанры ў антычнай літаратуры. Устойлівасць і зменлівасць паняцця «жанр». Агульныя жанравыя прыкметы ў розных відах мастацтва (музыка, жывапіс, тэатр).

Апавяданне «Рэпетыцыя» А. Федарэнкі. Спалучэнне ў адным творы элементаў эпічнага і драматычнага роду. Вобраз старшакласніка Антона –пісьменніка-пачаткоўцы. Аналіз напісаных хлопчыкам “п’есак”.

Творчая работа. Дапаўненне апавядання А. Федарэнкі: напісанне «сцэнкі са школьнага жыцця” (ці на вольную тэму) для конкурсу школьнай самадзейнасці.

Лірычныя жанры (7 гадзін)

Лірыка – род літаратуры, які адлюстроўвае рэчаіснасць праз перажыванні аўтара, нясе інфармацыю пра суб’ектыўны свет асобы. Адсутнасць сюжэта, маналог ад імя лірычнага героя, сціслая афарыстычная форма, пераважна вершаваная мова, насычаная паэтычнымі тропамі, – асноўныя ўласцівасці лірычнага твора, да якога жанру лірыкі (грамадзянскай, пейзажнай, інтымнай, філасофскай) ён ні адносіўся б.

Народная песня – крыніца лірычнай паэзіі. Праслухоўванне запісаў народных песень («Песняры. Залаты дыск», «Троіца»: кампакт-дыск). Параўнанне тэксту песні «Бяроза з лістом…» і верша «Як ліст дубовы…» П. Броўкі.

Творчая работа. Напісанне верша (ці лірычнай мініяцюры ў прозе) «Чатырохгранная ваза прыроды» (поры года). Чытанне і абмеркаванне верша «Чатырохгранная ваза» А. Наўроцкага.

Чытанне і жанравы аналіз вершаў грамадзянскай, філасофскай, пейзажнай, інтымнай лірыкі («Мая Бацькаўшчына» Р. Барадуліна, «Прыедзь у край мой ціхі…» Я. Янішчыц, «Як ліст дубовы» П. Броўкі, «Вечар на захадзе ў попеле тушыць…» М  Багдановіча, «Над зямлёю шугае верасень…» В. Зуёнка, «Ты мне вясною прыснілася…» М. Шушкевіча, «Ты пакліч мяне. Пазаві...» Я. Янішчыц і іншых – на выбар настаўніка). Вызначэнне жанравых адметнасцей прачытаных твораў: пафас, інтанацыя, сінтаксіс, будова твораў, спецыфіка вобраза-перажывання. Вуснае маляванне словамі карцін, якія ўзнікаюць пры чытанні вершаў.

Паняцце пра класічныя жанры лірыкі: філасофска-медытатыўныя (медытацыя, пасланне, філасофскі верш, элегія), велічальныя (ода, гімн, эпітафія, рэквіем), песенныя (раманс, песня), сатырычна-выкрывальныя (эпіграма, пародыя).

Праслухоўванне песень на творы М. Танка, М. Шушкевіча і іншых, параўнанне іх з вершамі. Азнаямленне з творамі жывапісу, якія суадносяцца па змесце і жанры з прачытанымі вершамі.

Творчая работа. «Дапісванне» апошняй страфы верша «Ты яшчэ толькі намёк на чалавека…» М. Танка. Чытанне верша М.Танка, вызначэнне яго жанравых асаблівасцей.

«Цвёрдыя» страфічныя формы: санет, актава, трыялет, рандо, рандэлі, хоку (жанр японскай паэзіі). Іх гісторыя і роля ў сучаснай літаратуры. Чытанне і жанрава-кампазіцыйны аналіз вершаў «Санет» У. Шэкспіра, «Санет» і «Антысанет» М. Танка, «Трыялет» Д. Бічэль, «Нам разам трыццаць…» (актава) Н. Гілевіча. Асаблівасці рыфмоўкі твораў.

Творчая работа. Напісанне трыялета па двух апорных радках, санета ці хоку.

Эпічныя жанры (9 гадзін)

Эпас – літаратурны род, якому ўласціва падрабязнае адлюстраванне падзей, людскіх характараў і абставін дзеяння, паказ знешняга, аб’ектыўнага па адносінах да аўтара свету. Аўтарскае апавяданне як дакладнае і часта прамое выяўленне пазіцыі аўтара ў эпічным творы, у адлюстраванні падзей і характараў.

Разгорнуты сюжэт, наяўнасць вобразаў-персанажаў, пераважна празаічная форма, якой не ўласціва мова метафар, – тыповыя рысы эпічнага твора. Тры асноўныя цэнтры ўвагі вучняў: падзея, героі твора, аўтар і асаблівасці яго індывідуальнага стылю. Асноўная адзінка аналізу эпічнага твора – эпізод. Разгалінаваная жанравая сістэма эпасу, што складаецца з твораў малой, сярэдняй і вялікай формы: казка, легенда, паданне, навела, апавяданне, аповесць, раман, цыкл раманаў.

Жанравы аналіз аповесці «Адзінокі васьмікласнік хоча пазнаёміцца» А. Бадака. Аўтарская ўстаноўка і ідэя твора. Асноўныя эпізоды твора. Вобраз юнага паэта Сяргея Васілевіча, яго супярэчлівы характар. Героі, другарадныя, дадатковыя і выпадковыя персанажы. Сучасны васьмікласнік у творы – ці пазнаяце вы сябе? Складаная кампазіцыя аповесці. Размеркаванне фабульнай прасторы і часу ў творы, прыёмы актывізацыі ўвагі чытача: вяртанне, забяганне наперад, “шахматнае” размеркаванне часу. Партрэт, мастацкая дэталь.

Жанравы аналіз аповесці «Лёшкава каханне, або Віртуальнае дрэва рэальнасці» В. Гапеева. Асаблівасці сюжэта і мовы твора.

Жанравы аналіз аповесці «Лён-Лянок, або Кампакт-дыск ад Зялёнага Дрэйка» Р. Баравіковай. Аўтарская ўстаноўка і ідэя твора. Адметнасць жанру фантастычнай аповесці. Фантастычнае і рэальнае ў творы. Сістэма вобразаў у творы. Вобраз астранаўта Савіча, Арцёма і фантастычнай істоты – Зялёнага Дрэйка, а таксама яго сыноў. Кульмінацыйны эпізод твора, яго напружанасць. Аповесць «Лён-Лянок, або Кампакт-дыск ад Зялёнага Дрэйка» ў структуры «Казак астранаўта” Р. Баравіковай.

Параўнальны аналіз жанравых асаблівасцей аповесцей «Адзінокі васьмікласнік хоча пазнаёміцца» А. Бадака і «Лён-Лянок, або Кампакт-дыск ад Зялёнага Дрэйка» Р. Баравіковай. Чытанне і абмеркаванне апавяданняў «Венерын чаравічак» і «Касач – кветка чароўных музыкаў» («Казкі астранаўтаў») Р. Баравіковай. Жанравыя асаблівасці апавяданняў.

Творчае заданне. Напісанне фантастычнай казкі-апавядання пра кветку Астру.

Ліра-эпічныя жанры (2 гадзіны)

Зліццё эпічнага пачатку (сюжэт, наяўнасць вобразаў-персанажаў, адлюстраванне знешняга ў адносінах да аўтара свету) з лірычным (прысутнасць аўтара, яго асабістая ацэнка падзей, эмацыянальнасць і вобразнасць мовы, вершаваная форма).

Асаблівасці ліра-эпічных жанраў: паэмы, балады, байкі, прыпавесці. Чытанне і параўнальны жанравы аналіз балады «Урок» Я. Сіпакова, байкі «Музыкальная камедыя» У. Корбана, прыпавесці «Мы, мёд і пчала» А. Вярцінскага.

Творчае заданне. Напісанне байкі або прыпавесці (у вершаванай ці празаічнай форме) на аснове жыццёвых уражанняў.

Драматычныя жанры (7 гадзін)

Драма (ад грэч. дзеянне) – род літаратуры, які адлюстроўвае жыццёвыя з’явы праз паказ непасрэднага дзеяння. Асноўныя драматычныя жанры – трагедыя, трагікамедыя, фарс, вадэвіль, сатырычная і лірычная камедыя, гістарычная, сацыяльная, бытавая драма і г. д.

Асаблівасці драмы як роду літаратуры, прызначанага для сцэнічнага ўвасаблення: вострая канфліктнасць дзеяння, дыялагічная форма, выбарачны паказ асобных, самых напружаных эпізодаў дзеяння, дзяленне на акты (дзеі) і сцэны (з’явы), наяўнасць аўтарскіх рэмарак, насычанасць мовы твора падтэкстам. Сцэнічны час. Сцэнічная прастора. Дзеянне і контрдзеянне. Градацыя рэплік.

Жанравы аналіз камедыі «Несцерка» В. Вольскага: азнаямленне са сцэнічнай гісторыяй п’есы з выкарыстаннем альбомаў, афіш, тэатральных праграм, фотаздымкаў акцёраў у ролі; аналітычнае чытанне па ролях; складанне рэжысёрскага плана спектакля; стварэнне мізансцэн. Параўнальны аналіз камедыі «Несцерка» В. Вольскага і п’ес «Новыя прыгоды Несцеркі» Г. Марчука, «Новыя прыгоды Несцеркі» У. Бутрамеева.

Пераўвасабленне вучняў у «тэатральную трупу»: сцэнарыста, рэжысёра, акцёраў, мастакоў-дэкаратараў, касцюмераў, майстроў гукавога афармлення і г. д. Падрыхтоўка да інсцэніроўкі адной з камедый.

Творчае заданне. Наведванне тэатра, прагляд адной з п’ес і напісанне водгуку на спектакль (ці інсцэніроўка твора на школьнай сцэне).

Рэзерв вучэбнага часу (1 гадзіна)